b'\n_START_ARTICLE_\nNazca-kulttuuri\n_START_PARAGRAPH_\nNazca-kulttuuri oli Etel\xc3\xa4-Amerikan Perussa noin 300 eaa. ja 600 jaa. v\xc3\xa4lisen\xc3\xa4 aikana kukoistanut intiaanikulttuuri.\n_START_SECTION_\nAlue\n_START_PARAGRAPH_\nNazca (tai Nasca) on Perun etel\xc3\xa4rannikon l\xc3\xa4heisyydess\xc3\xa4 sijaitsevien jokilaaksojen muodostama kokonaisuus ja samalla alueen suurimman kaupungin nimi. Nascan ihmiset eliv\xc3\xa4t aikoinaan Chinchan, Piscon, Ican ja Rio Granden laaksoissa. Alue on Pampa de san Josen eli Pampa de Ingenion laitaa.\n_START_SECTION_\nPiirteet\n_START_PARAGRAPH_\nNazca-kulttuuri oli tyypillinen Keski-Andien alueen tuonaikainen kulttuuri. Siihen kuului ihmisuhrejakin vaativan jumaljoukon palvonta pappien johdolla ja eri luokkiin kerrostunut yhteiskunta. Ihmiset eliv\xc3\xa4t p\xc3\xa4\xc3\xa4osin maanviljelyll\xc3\xa4 ja kalastuksella. Nazcankin k\xc3\xa4sity\xc3\xb6l\xc3\xa4iset tekiv\xc3\xa4t hyv\xc3\xa4\xc3\xa4 keramiikkaa ja kutojat tekstiilej\xc3\xa4. Keramiikka oli Andien moniv\xc3\xa4risint\xc3\xa4. Alussa hyvin tehdyss\xc3\xa4 keramiikassa oli luonnonmukaisia el\xc3\xa4inaiheita, my\xc3\xb6hemmin tilalle tulivat geometriset aiheet. Keramiikassa ja tekstiileiss\xc3\xa4 n\xc3\xa4kyi jumalmaailma. Kankaankudonta oli alussa taitavaa, koska se oli jatkoa Paracasille. Nazcan kultasep\xc3\xa4nty\xc3\xb6t eiv\xc3\xa4t olleet niin hyvi\xc3\xa4 kuin pohjoisempien Mochen ja Vicusin ty\xc3\xb6t. Kasteluj\xc3\xa4rjestelm\xc3\xa4 oli kehittynyt. Nazcan rakennuksia on s\xc3\xa4ilynyt melko v\xc3\xa4h\xc3\xa4n. Rakentamiseen k\xc3\xa4ytettiin yleens\xc3\xa4 helposti hajoavaa kuivatusta savesta tehty\xc3\xa4 tiilt\xc3\xa4.\n_START_SECTION_\nNazcan linjat\n_START_PARAGRAPH_\nNazcan linjat ovat Nazcan autiomaahan tehtyj\xc3\xa4 suuria kuvioita. Nazcan kalliopiirrokset liitettiin yhdess\xc3\xa4 Pampas de Jumanan kalliopiirrosten kanssa Unescon maailmanperint\xc3\xb6luetteloon vuonna 1994\n_START_SECTION_\nHistoria\n_START_PARAGRAPH_\nNazcan kulttuuri kukoisti noin 300 eaa./200 eaa.\xe2\x80\x93600 jaa. Se syntyi varhaisemmasta intiaanien perinteest\xc3\xa4, jonka muuttui joiltain osin ajan kuluessa. Nazcan alueella historiaan ovat vaikuttaneet muun muassa merivirtojen muutosten aiheuttamiin s\xc3\xa4\xc3\xa4nvaihteluihin liittyv\xc3\xa4t kuivumiset ja kostumiset.\n_START_SECTION_\nEdelt\xc3\xa4j\xc3\xa4t\n_START_PARAGRAPH_\nNazcan kulttuuria edelsi jo 1400 eaa. alkanut niin sanottu alkujakso, jonka aikana tehtiin pieni\xc3\xa4 kivipiirroksia. Rannikon aavikoituminen eteni sis\xc3\xa4maahan seuraavalla Paracas-kaudella. Asutuskeskusten luku lis\xc3\xa4\xc3\xa4ntyi silti edett\xc3\xa4ess\xc3\xa4 Paracas-jaksosta Nazca-jaksoon. T\xc3\xa4m\xc3\xa4 lienee liittynyt maanviljelyn luomaan v\xc3\xa4est\xc3\xb6nlis\xc3\xa4ykseen ja asutuksen keskittymiseen kosteisiin jokilaaksoihin. Nazcan edelt\xc3\xa4j\xc3\xa4t Paracas-intiaanit tunnetaan tekstiileist\xc3\xa4\xc3\xa4n ja haudoistaan. Paracas-intiaanit tekiv\xc3\xa4t suuria tasangolle n\xc3\xa4kyvi\xc3\xa4 kuvioita rinteisiin jo 400 eaa. Nazcan kuvat ovat tasangolla.\n_START_SECTION_\nSynty\n_START_PARAGRAPH_\nVarsinainen Nazcan kulttuuri syntyi noin 200 eaa., varhaisen horisontin kuivuuden j\xc3\xa4lkeen. Siirym\xc3\xa4 Paracasista Nazcaan oli asteittainen ja n\xc3\xa4kyi sekoitettujen v\xc3\xa4rien ottamisena k\xc3\xa4ytt\xc3\xb6\xc3\xb6n saviastioiden maalauksessa. Alussa Nazcan keramiikassa oli varhaisemman Paracasin piirteit\xc3\xa4. Nazcan kanssa samoihin aikoihin syntyi etel\xc3\xa4\xc3\xa4n Caneten, Chicchan ja Piscon laaksoihin Topara. Nazcan l\xc3\xb6yt\xc3\xb6j\xc3\xa4 on tehty paljon Ocucajesta, josta on l\xc3\xb6ydetty paljon my\xc3\xb6s Paracasin esineist\xc3\xb6\xc3\xa4. Kulttuurin keskus oli alussa 150 ha laajuisessa Cahuachissa, jossa vuorilta maan alle virtaava joki nousi l\xc3\xa4hteen\xc3\xa4 pintaan. Siell\xc3\xa4 on hautoja, temppeleit\xc3\xa4, korokkeita ja aukioita luonnonkukkuloilla. N\xc3\xa4in se oli tyypillinen tuon ajan Perun rannikon seremoniakeskus, jota muutamat papit johtivat. Asutuskeskuksien v\xc3\xa4lill\xc3\xa4 oli sotia. Nazcan kulttuurin alue siirtyi ja kutistui alussa Nazcan ja Acarin laaksoihin.\n_START_SECTION_\nSodat, kuivuus ja kulttuurin loppu\n_START_PARAGRAPH_\nKulttuuri pysyi koko elinaikansa poliittisesti hajanaisena, ja eri paikalliset p\xc3\xa4\xc3\xa4llik\xc3\xb6t sotivat kesken\xc3\xa4\xc3\xa4n. Nascan loppuvaiheen keramiikkaan liittyi vuoristovaikutus ja se oli huonolaatuisempaa. L\xc3\xb6ydetyt Nascan suuret viitat muistuttavat Warin viittoja.  _NEWLINE_Asutuskeskusten v\xc3\xa4liset konfliktit n\xc3\xa4ytt\xc3\xa4v\xc3\xa4t lis\xc3\xa4\xc3\xa4ntyneen ajan mukana. Nazca V- ja VI-kausilla ilmestyi keramiikkaan sotilasaiheita ja pohjoisrannikolla olleen Mochen vaikutusta. Nazca laajeni lopussa pohjoiseen ja etel\xc3\xa4\xc3\xa4n sek\xc3\xa4 yl\xc3\xa4nk\xc3\xb6alueille kohti Ayacuchon laaksoa. Sodissa vangiksi saatuja vihollisp\xc3\xa4\xc3\xa4llik\xc3\xb6it\xc3\xa4 uhrattiin. Nazcan kulttuurin romahdus lienee johtunut kuivuudesta ja aavikoitumisesta. Nazca-keramiikkaa luotiin viel\xc3\xa4 noin vuonna 755 jaa.'